Εφαρμογή μεθόδων τηλεανίχνευσης στη γεωλογική και κοιτασματολογική έρευνα της Ανατολικής Ροδόπης
Authors: Καρφάκης Ιωάννης 
Published: April 2024

Δεδομένα Τηλεανίχνευσης (δορυφορικές εικόνες LANDSAT-TM και αεροφωτογραφίες) σε συσχετισμό με τεκτονικά στοιχεία υπαίθρου, αποτέλεσαν τη βάση με στόχο τη μελέτη της ρηγματογόνου τεκτονικής της Ανατολικής Ροδόπης με εφαρμογή στη γεωλογική και κοιτασματολογική της έρευνα.Από την οπτική ερμηνεία στις εικόνες LANDSAT-4 και 5 του Θεματικού Χαρτογράφου κλίμ. 1:200.000 και 1:500.000, καθώς επίσης και στις αεροφωτογραφίες κλίμακας 1:40.000, που κάλυπταν την ερευνητέα περιοχή, ένας μεγάλος αριθμός φωτογραμμώσεων (γραμμικά στοιχεία τεκτονικής προέλευσης) έχει χαρτογραφηθεί και παρουσιάζονται σε χάρτες. Η συχνότητα και η πυκνότητα των φωτογραμμώσεων σε σχέση με τις διευθύνσεις τους, αναλύθηκαν στατιστικά με σκοπό το καθορισμό του γενικού τεκτονικού σχεδίου που επικρατεί στην περιοχή μελέτης, με τη βοήθεια του προγράμματος "Lineament Statistics" που κατασκευάσθηκε με σκοπό να εξυπηρετήσει τις ανάγκες αυτής της μελέτης. -Η επεξεργασία 3.000 φωτογραμμώσεων από τις δορυφορικές εικόνες LANDSAT-T.M., καθώς και 24.000 φωτογραμμώσεων από την ερμηνεία 175 ζευγών αεροφωτογραφιών κλίμακας 1:40.000, έδειξε ότι στην περιοχή μελέτης επικρατούν τέσσερες κύριες διευθύνσεις γραμμώσεων που είναι : (1) Β.ΒΔ-Ν.ΝΑ, (2) Β.ΒΑ-Ν.ΝΔ, (3) ΒΑ-ΝΔ και (4) Δ.ΒΔ-Α.ΝΑ έως ΒΔ-ΝΑ. Η ερμηνεία των χαρτών των ισαριθμητικών καμπυλών συχνότητας και πυκνότητας των φωτογραμμώσεων, με το <<Πρόγραμμα Επεξεργασίας Γραμμικών Στοιχείων>>, τόσο για το σύνολο των γραμμώσεων, όσο και σε επιλεγμένα διαστήματα διευθύνσεων, έδειξε ότι μπορεί να διακριθούν στην περιοχή οι ακόλουθες κατά διεύθυνση τεκτονικές ζώνες :1) Πέντε μεγάλες ζώνες με γενική διεύθυνση Β-Ν. Αυτές είναι οι ζώνες "Μαρώνειας", "Συκορράχης", "Κίρκης", "Μελίας", και η ζώνη "Μικροδερείου", 2) Μία ευρεία ζώνη. αυτή της "Αισύμης", με περίπου ΒΔ διεύθυνση που διατρέχει διαγώνια όλη σχεδόν την περιοχή μελέτης- Η νοτιοανατολική απόληξή της είναι η ζώνη του "Πέπλου", 3) Δύο κύριες ζώνες με ΒΑ διεύθυνση αυτές της "Γρατινής" και του "Σουφλίου".-Η συλλογή 4.000 τεκτονικών στοιχείων μεσοσκοπικής κλίμακας από μετρήσεις υπαίθρου που καλύπτουν την όλη περιοχή, σε περίπου 100 θέσεις, προβλήθηκαν και αναλύθηκαν με τη βοήθεια τεκτονικών διαγραμμάτων. Τα τεκτονικά στοιχεία των σχηματισμών του Νεογενούς και Τεταρτογενούς, συνοψίζονται ως ακολούθως: 1) Τα Α.ΒΑ διεύθυνσης ρήγματα είναι κατακόρυφα και παρουσιάζουν κανονική προς πλάγια μετατόπιση. Σε καμία περίπτωση δεν σημειώθηκαν δομές συμπίεσης, όπως παρουσιάσθηκαν στα ρήγματα, ίδιας διεύθυνσης, του Παλαιογενούς, 2) Τα Δ.ΒΔ έως ΒΔ ρήγματα, παρουσιάζονται με κανονικό χαρακτήρα κίνησης, 3) Ο ισχυρός χαρακτήρας οριζόντιας κίνησης που παρατηρήθηκε στα ρήγματα του Παλαιογενούς είναι σπάνιος ή απουσιάζει στους Νεογενείς και Τεταρτογενείς σχηματισμούς. Η όλη επεξεργασία όλων των δεδομένων αυτής της διατριβής, μας οδηγεί στο συμπέρασμα ότι στην Ανατολική Ροδόπη επικρατούν ρήγματα που κατά κύριο λόγο ακολουθούν την ΒΔ-ΝΑ διεύθυνση. Αυτά τα ρήγματα συνδυαζόμενα με αυτά γενικής διεύθυνσης Β-Ν, ελέγχουν την τεκτονική εξέλιξη των τριτογενών λεκανών, καθώς επίσης το μαγματισμό και την φλεβικού τύπου μεταλλοφορία της περιοχής.